में इस हालत च थोह्‌ड़ा गै चिर रे’आ होङ, पर एह् किश पल दी तकलीफ बी इन्नी जान-कड्ढू ही जे में बाद च कोई दस्स मिन्द अपनी जगह परा हिल्ली नेईं सकेआ। थोह्‌ड़ी सुरत फिरने पर बी इ’यां समझोआ करदा हा जि’यां में पानी दी कुसै तेज, डूंह्‌गी चक्की च घुमकियै बाह्‌र छण्डोआं। मुहां उप्पर शेव करने गी लाए दा साबन सुक्की गेदा हा। में हिम्मत करियै फ्ही गिल्ला बुरश मुहां उप्पर फेरेआ ते शेव शुरू कीती। बाह्‌र निक्की-निक्की बरखा लग्गी दी ही। बारी दे शीशे उप्पर त्रिप-त्रिप दी छेड़ होआ करदी ही। इस दौरे दी शिद्दत ने मिगी बड़ा परेशान करी ओड़ेआ हा।